text: Politiet leder efter hjælpsom mand
  08 marts 2013 kl. 12.01
  En ældre kvinde med rollator blev væltet omkuld af to unge mænd, der efterfølgende stjal hendes taske. Politiet leder efter en mand, der bagefter hjalp den ældre kvinde.
  En ældre kvinde med rollator blev sidst i december væltet omkuld af to unge mænd, som stjal hendes taske.
  Det skete torsdag den 27. december 2012 på strækningen mellem Gammelby Strandvej og J.L. Heibergs Alle i Esbjerg mellem klokken 14 og 16.
  Siden har kvinden haft svært ved at forklare noget sammenhængende om det, der skete. 
  Men hun har nu til et familiemedlem sagt, at der var et vidne, der hjalp hende op efter overfaldet. 
  Det vidne vil lokalpolitiet gerne i kontakt med.
  Hvis andre har set noget i forbindelse med overfaldet, hører politiet meget gerne fra dem. Politiet har tlf. 114.
  